**PÁLYÁZATI FELHÍVÁS**

**Felnőtt Autista Szabadidős és Kulturális Központ létrehozására**

1. **A pályázat indokoltsága és célja**

Budapest városvezetése elkötelezett a nyitott döntéshozatal és a lakosság minél nagyobb fokú bevonása, aktiválása mellett ennek keretében a főváros az éves költségvetéséből 1 milliárd forintot különített el, hogy annak felhasználásáról a budapestiek beküldött ötletei alapján a város lakói dönthessenek.

A fővárosi közösségi költségvetés (korábbi nevén: részvételi költségvetés) keretében az Egész Budapest kategóriában nyertes “Felnőtt Autista Szabadidős és Kulturális Központ**”** elnevezésű ötlet (továbbiakban: Projekt) megvalósítására adtak megbízást a budapesti polgárok. Az ötlet megvalósítása során a Fővárosi Önkormányzat arra törekszik, hogy annak a lehető legnagyobb hozzáadott értéke legyen a város lakói és az érintett célcsoport számára vagyis olyan közösségi teret hozzon létre, amely hiánypótló szolgáltatásokat nyújt autista emberek számára, ahol “*élethosszig tartó támogatásra és közösségekre találhatnak.”*

A Projekt megvalósítása érdekében a Fővárosi Önkormányzat pályázatot hirdet, melynek részleteit jelen felhívás tartalmazza.

1. **A pályázók köre**

Pályázni jogosultak azok a szervezetek, amelyek – jogutódlással létrejött szervezetek esetén a jogelőd szervezet - alapdokumentumában szerepel *autista emberek segítése, támogatása* és az alapdokumentum kelte legalább 1 évvel megelőzi a pályázati felhívás megjelenésének napját.

A pályázaton egyaránt indulhatnak olyan szervezetek, amelyek már nyújtanak egyéb szolgáltatásokat a célcsoport számára, azonban csak új kulturális és szabadidő központ kialakítására és létrehozására nyerhető el a támogatás.

Pályázatot nyújthatnak be az alábbi jogi formában működő szervezetek, intézmények:

A. egyesületek,

B. önálló egyházi intézmények,

C. alapítványok,

D. nonprofit gazdasági társaságok,

E. egyesületi és alapítványi fenntartású intézmények,

F. többcélú kistérségi társulás intézményei,

G. helyi önkormányzati és központi költségvetési szervezetek az A-F szerinti szervezetekkel közösen pályázhatnak

Konzorciumban való pályázás feltételei

A jelen kiírás keretében a fent felsorolt szervezetek konzorciumai is benyújthatnak pályázatot, amelyhez konzorcium létrehozására irányuló együttműködési megállapodást kell kötniük. A konzorciummal kapcsolatos elvárások:

* A konzorcium maximum háromtagú lehet, egy főpályázó és kettő konzorciumi partner bevonása lehetséges.
* A pályázati konstrukcióban elvárt, hogy a konzorciumi partnerek ne csak formális társulást hozzanak létre, hanem valós együttműködés valósuljon meg közöttük a Projekt megvalósítás során.
* Konzorciumi partnerek egymás közötti pénzmozgása nem megengedett, a támogató a kifizetést partner szinten kezeli.

**3.**  **A támogatás mértéke**

Az igényelhető vissza nem térítendő támogatás összege: maximum 250 millió Ft. A támogatás maximális mértéke az összes elszámolható költség 100 %-a.

**4**. **A támogatás felhasználására vonatkozó feltételek**

Jelen pályázaton elnyerhető támogatás vissza nem térítendő pénzbeli támogatás. A felhalmozási kiadásokra elnyert támogatás egy összegben vagy amennyiben a beruházási, felújítási feladat ütemezetten valósul meg ennek figyelembevételével kerül átadásra. A működési költségek fedezetére elnyert támogatás ütemezetten negyedévente kerül átadásra. A működési támogatásra elnyert támogatás éves összege évek között eltérő lehet, azonban a rendelkezésre álló maximális forrás összegét nem lépheti túl.

A felhasználás feltételei a nyertes Projekthez igazodva a támogatási szerződésben kerülnek pontosan meghatározásra.

A pályázati támogatás felhasználhatósága:

* A forrást kizárólag új szabadidős központ és ahhoz kapcsolódó szolgáltatások létrehozására lehet megpályázni
* A forrás felhasználható ingatlan vásárlása, építése, átalakítása, felújítása és/vagy a szolgáltatás biztosításának az első 5 évben történő működési támogatására.
* A forrás felhasználható a szakmai szempontoknak megfelelő szolgáltatás nyújtásához, valamint ezek megvalósításához szükséges berendezési tárgyak, önálló, támogatott életvitelt segítő eszközök beszerzésére.

**5.** **Elszámolás és ellenőrzés**

A Fővárosi Önkormányzatot széleskörű ellenőrzési jog illeti meg a forrás felhasználása és célcsoport számára nyújtott szolgáltatások biztosítása körében monitoring, szakmai és pénzügyi területen is.

Az elszámolási és beszámolási kötelezettségek alakulása:

|  |  |  |  |
| --- | --- | --- | --- |
|  | **Az ingatlan megszerzése, átalakítása, eszközbeszerzések**  **(kulturális és szabadidős szolgáltatás nyújtására, mint rendeltetésszerű használatra alkalmas állapot kialakítása)** | **5 éves**  **finanszírozott fenntartási kötelezettség** | **+ 2 éves**  **nem finanszírozott fenntartási kötelezettség** |
| **Időszak** | A támogatási szerződés hatályba lépésétől az ingatlan kialakításáig | A célcsoport számára nyújtott szolgáltatás biztosításának első 5 éve | Az első 5 éves (támogatott) időszakot követő 2 év |
| **Finanszírozás** | támogatási előleg biztosítása (előre, egyösszegben vagy ütemezetten) | támogatási előleg biztosítható, ezt követően negyedévente utólag | nincs finanszírozás |
| **Elszámolási/ beszámolási kötelezettség** | Pénzügyi elszámolás: az előlegként folyósított támogatási összeggel való tételes elszámolás a Projekthez közvetlenül kapcsolódó számlák benyújtása | Évente a tárgyévet követő február 28. napjáig részletes szakmai beszámoló és pénzügyi elszámolás benyújtása a teljes időszakra vonatkozóan, emellett negyedévente írásbeli tájékoztatás a szakmai eredményekről és más akár a Támogatott, akár a Támogató szempontjából releváns adatokról | Éves beszámoló: a 2 éves (nem támogatott) kötelező fenntartási időszakban a tevékenység folyamatos nyújtásának igazolására évente utólag, a tárgyévet követő év február 28-ig szöveges, fotódokumentációval ellátott működési beszámoló benyújtása |

**6.** **A Projekt szakmai tervére vonatkozó feltételek**

A pályázat benyújtásakor szakmai tervben szükséges bemutatni a Projekt megvalósításának módját és eszközeit. A szakmai tervnek tartalmaznia kell a szabadidős és kulturális központ kialakítására és működtetésére vonatkozó szakmai koncepciót és a megvalósításhoz kapcsolódó ütemtervet, valamint tervezett költségvetés táblázatát is. Kérjük, hogy a szakmai tervben részletesen fejtse ki a célcsoport elérésére és bevonására kapcsolódó terveit, továbbá részletesen mutassa be a célcsoport számára nyújtott szolgáltatásokat, valamint ezek tervezett költségeit.

A sikeres pályázat megfelel az alábbi szempontok mindegyikének:

* **A Projekt célcsoportja** autista emberek csoportja.
* A megvalósítás helyszíne Budapest.
* A megvalósítás helyszínének kialakítása az autizmussal élő emberek számára Európai Uniós irányelveknek megfelelően történik.
* A pályázó szakmai programjában bemutatásra került korábbi releváns tapasztalata a célcsoportnak nyújtott szolgáltatások megvalósításában.
* A pályázat szakmai programja kitér a szolgáltatásba bevont célcsoport elérésére és bevonásának módszertanára is.
* A szakmai terv tartalmazza a célcsoport számára tervezett programok leírását.
* A szakmai programnak tartalmazza a kulturális központ működésére, finanszírozására kidolgozott koncepciót és a támogatási időszakon túli fenntarthatóságra vonatkozó tervet is.
* A bírálat során előnyt jelent a civil szervezetek együttműködésén alapuló programkínálat.
* A programok megvalósítás érintettek, tapasztalatai szakértők bevonásával történik.
* A Projekt megvalósítása során a pályázó vállalja a környezeti fenntarthatóság szempontjainak figyelembevételét.

Kérjük a szakmai tervben térjen ki arra, hogy a fenti szempontok hogyan érvényesülnek a Projekt megvalósítása során.

7. **A pályázathoz kapcsolódó határidők**

A pályázatok benyújtásának határideje: 2022.

A pályázatok elbírálása: 2022.

A pályázók döntésről való értesítése: 2022.

A Támogatási szerződés megkötése: 2022.

A Projekt megvalósításának időszaka: a támogatási szerződésben kerül rögzítésre.

A támogatás felhasználásának elszámolási határideje: támogatási szerződésben kerül rögzítésre.

**8.** **A pályázatok benyújtásának módja, helye**

A pályázat magyar nyelven, kizárólag **a pályázati adatlap** kitöltésével nyújtható be. A Projekt adatlap sem formájában, sem alakjában nem változtatható. Kézzel írott pályázatok feldolgozására nincs lehetőség. A pályázati adatlap letölthető a www.budapest.hu honlapról.

A pályázatot 2 példányban (1 eredeti és 1 másolat) zárt csomagolásban, ajánlott küldeményként vagy gyorspostai szállítás igénybevételével következő címre kell beküldeni:

**Főpolgármesteri Hivatal**

**Szociálpolitikai Főosztály**

1052 Budapest, Városház utca 9-11.

A borítékra kérjük írják rá: Pályázat - “Autista Központ” - 2022

***A pályázatok benyújtásának határideje:***

A határidőn túl érkező pályázatok elbírálására nem kerül sor, azok érdemi vizsgálat nélkül elutasításra kerülnek. A beérkezett pályázatokra minden esetben egy visszaigazoló e-mailt küldünk azok sikeres beérkezéséről. A benyújtott pályázati anyag eredeti példánya az elbírálást követően nem igényelhető vissza.

**9.** **A pályázat benyújtásához szükséges dokumentumok:**

1. Az 1. sz. mellékletben található Pályázati Adatlap hiánytalanul kitöltve, aláírva.

2. Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 2. § 6. pont b) és c) alpontja szerinti bírósági nyilvántartásról szóló igazolás.

3. A pályázó szervezet alapító okiratának hitelesített másolata.

4. Eredeti banki igazolás arról, hogy a Pályázó saját bankszámlával rendelkezik.

5. A Projekt megvalósítására vonatkozó részletes szakmai és pénzügyi terv.

6. Szakmai vezető önéletrajza, amennyiben foglalkoztatását és elszámolását a Projekt keretében tervezik.

7. Pénzügyi költségvetési terv a pályázat 2. számú mellékletének kitöltésével.

8. Amennyiben a Pályázó a Projektet más partnerekkel együttműködésben kívánja megvalósítani köteles az együttműködő partnerekkel kötött előzetes együttműködési megállapodást is csatolni.

9. Amennyiben a Pályázó a Projektet pályázati konzorciumban kívánja megvalósítani köteles a konzorciumi partnerekkel kötött előzetes konzorciumi megállapodást is csatolni.

10. A közpénzekből nyújtott támogatások átláthatóságáról szóló 2007. évi CLXXXI. törvény 14. § szerinti nyilatkozatok 1-1 eredeti példányban kitöltve (pályázati felhívás melléklete).

Amennyiben a Pályázó rendelkezik alkalmas ingatlannal, csatolni szükséges az ingatlan használati jogcímének alátámasztására szolgálaó dokumentumot (pl. 30 napnál nem régebbi tulajdoni lap nem hiteles másolat vagy használati/bérleti szerződés).

A Pályázat benyújtásával kapcsolatos kérdések e-mailban az [autistakozpont@budapest.hu](mailto:autistakozpont@budapest.hu) e-mail címre is megküldhetőek.

Hiánypótlás

Amennyiben a Pályázó hiányosan nyújtotta be pályázatát egyszeri alkalommal lehetősége van hiánypótlásra. A hiánypótlásra a pályázót a kiíró hiánypótlási felszólító levélben kéri fel. A hiánypótlást a hiánypótlásra felszólító levél megküldését követő 8 munkanapon belül kell teljesíteni. A hiányzó dokumentum(ok) benyújtására postai úton és személyesen van lehetőség.

**10.** **A pályázatok elbírálásának módja**

A pályázatokat a beérkezett pályázati anyag alapján a Főpolgármesteri Hivatal munkatársaiból (Főpolgármesteri Iroda 1 fő, Okosvárosért és Részvételiségért Felelős Főpolgármester-helyettes Iroda 1 fő, Szociálpolitikai Főosztály 1 fő) és a Fővárosi Szociális Közalapítvány kuratóriumából álló bírálóbizottság véleményezi, és tesz javaslatot a támogatásról dönteni jogosult Fővárosi Közgyűlésnek.

A bírálóbizottság a teljes támogatási keret felhasználása érdekében a 250 millió Ft-os támogatás teljes felhasználására tesz javaslatot. A kiíró tartalék listát is meghatároz, arra az esetre, ha valamely pályázóval a támogatási szerződés megkötése a döntést követően meghiúsulna.

A benyújtott pályázatok bírálata alapján a támogatási szerződés megkötésére javasolt pályázók listáját a Fővárosi Közgyűlés hagyja jóvá.

A Pályázat értékelésének szempontjai

|  |  |
| --- | --- |
| **Értékelési szempont** | **Pontszám** |
| A Projekt megvalósítás szakmai tervezete | 1-20 pont |
| A Projekt költségtervezete | 1-15 pont |
| A Projekt a Pályázó tulajdonában álló ingatlanban valósul meg | + 1 pont |
| A pályázat konzorciumi partnerségben valósul meg | + 1 pont |

A Fővárosi Önkormányzat fenntartja a jogot a jelen Pályázati kiírás indokolás nélküli visszavonására vagy a Pályázati eljárás eredménytelenné nyilvánítására. Ebben az esetben a Pályázók kárigényt semmilyen jogcímen nem érvényesíthetnek a Fővárosi Önkormányzattal szemben.

**9.** **Adatkezelés**

Az adatkezelési tájékoztató az alábbi linken érhető el: [E-Információszabadság oldalak (budapest.hu)](https://einfoszab.budapest.hu/form/adatkezelesi-tajekoztatok;id=809) A Pályázó a pályázat benyújtásával elismeri, hogy az adatkezelési tájékoztató tartalmát megismerte, az abban foglaltakat elfogadta.